เมื่อวันเสาร์ที่ผ่านมาได้มีโอกาสไปทำธุระแถวสามย่านแหล่งอาหารอร่อยของชาวจุฬา แต่วันนี้ร้านที่จะแวะไปหาใช่ร้านยอดนิยมของนักศึกษาไม่ แต่เป็นร้านที่มีลูกค้าหลากหลายทั้งชาวบ้านย่านสี่พระยา นักศึกษา และขนาดไฮโซเซเลปต่างๆก็แวะเวียนร้านนี้กันไม่ขาดสายกับร้าน เล้งกี่ สามย่าน

ร้านเป็นห้องแถวเล็กๆ โบราณๆ จำนวนโต๊ะประมาณ 8-9 ตัว เรียกว่าขนาดเล็กกระทัดรัดมากๆ มีเมนูขึ้นชื่อเป็นราดหน้า และนอกจากนี้ยังมีผัดซีอิ๊ว และข้าวผัดต่างๆให้เลือกชิมได้มากมาย และในวันนี้ผมจะมารีวิวเมนูไฮไล้ของร้านคือ ราดหน้ากุ้งแม่น้ำ (320 บาท) งานนี้กินคนเดียวเมนูเดียวเลยสั่งแค่นะครับ

รอไม่นานนักก็มาเสริฟกับเส้นใหญ่ราดหน้ากุ้งแม่น้ำ เป็นเส้นใหญ่ที่เหนียวนุ่มกำลังดี ราดด้วนน้ำราดหน้าที่มีรสของมันกุ้งหน่อยๆ หวานหอม พร้อมผักคะน้าและเห็ด วางด้วยกุ้งแม่น้ำขนาดพอดีคำ 1 ตัวตรงกลางจานเป็นพระเอกของเมนูนี้

ในเรื่องรสชาติของน้ำราดหน้าถือว่าอร่อยมากๆ เข้มข้นแบบไม่ต้องปรุงอะไรเลย เส้นผัดมากำลังดีเหนียวนุ่มไม่จืด ผักคะน้าออกจะเหนียวหน่อย ไม่กรอบหวานขัดอารมนิดหน่อย ส่วนสุดท้ายตัวเนื้อกุ้งแม่น้ำเนื้อเด้งดี อร่อยครับแต่ติดว่าขนาดเล็กไปหน่อย ประมาณว่าสามารถตักทานได้ในคำเดียวเลย อาจจะถือว่าแพงไปหน่อยถ้าเทียบกับราคา 320 บาท แต่ถ้าเรื่องรสชาตินับว่ายอดเยี่ยมเลยทีเดียว